b'\n_START_ARTICLE_\nQaqortoq\n_START_SECTION_\nKliima\n_START_PARAGRAPH_\nGr\xc3\xb6\xc3\xb6nimaa l\xc3\xb5unatipus ei ole igikeltsa. Siiski valitseb Qaqortoqis l\xc3\xa4hisarktiline kliima._NEWLINE_Linna aastane sademete hulk on 857 mm. K\xc3\xb5ige rohkem sajab juulis (97 mm) ja septembris (92 mm), k\xc3\xb5ige v\xc3\xa4hem veebruaris (51 mm).\n_START_SECTION_\nAjalugu\n_START_PARAGRAPH_\nVanimad m\xc3\xa4rgid inimtegevusest Qaqortoqi alal on 4300 aastat vanad. Need kuuluvad Saqqaqi kultuuri inimestele, kes olidki L\xc3\xb5una-Gr\xc3\xb6\xc3\xb6nimaa esmaasukad. Saqqaqi kultuuri asulapaigad ja leiud L\xc3\xb5una- ja L\xc3\xa4\xc3\xa4ne-Gr\xc3\xb6\xc3\xb6nimaal on \xc3\xbcsna sagedased, kuid Qaqortoqi \xc3\xbcmbruses siiski mitte eriti: leitud on \xc3\xbcksnes \xc3\xbcksikuid asulakohti ning esemeid, mille hulka kuuluvad kivikildudest puurid ja noad. Saqqaqi kultuuri kandjad olid sugulased t\xc5\xa1ukt\xc5\xa1ide ja korjakkidega ning t\xc3\xb5en\xc3\xa4oliselt surid Gr\xc3\xb6\xc3\xb6nimaal v\xc3\xa4lja j\xc3\xa4rglasteta 2800 aastat tagasi._NEWLINE_Samal ajal saabus L\xc3\xb5una-Gr\xc3\xb6\xc3\xb6nimaale Dorseti kultuur. Sellest ajast on leitud Qaqortoqi kandist mitu ristk\xc3\xbclikukujulist turbakatusega maja, mis olid varasele Dorseti kultuurile iseloomulikud. Dorseti kultuur oli kogu P\xc3\xb5hja-Ameerika p\xc3\xb5hjarannikul ja Kanada Arktika saarestikus k\xc3\xb5ikjal levinud veel 1100. aastal, kuid siis t\xc3\xb5rjusid inuitid nad j\xc3\xa4rk-j\xc3\xa4rgult k\xc3\xb5rvale ja 20. sajandi alguseks surid nad v\xc3\xa4lja. Gr\xc3\xb6\xc3\xb6nimaal h\xc3\xa4\xc3\xa4bus nende kultuur m\xc3\xa4rksa varem ja mitte inuittide survel. Juba 900. aasta paiku oli see kant inimt\xc3\xbchi._NEWLINE_10. sajandi l\xc3\xb5pul saabusid L\xc3\xb5una-Gr\xc3\xb6\xc3\xb6nimaale viikingid, kes rajasid sinna oma asundused. T\xc3\xa4nap\xc3\xa4eva Qaqortoqist 19 km kaugusel kirdes asub k\xc3\xb5ige v\xc3\xa4ljapaistvama viikingiehitise Hvalsey kiriku vare. Kaubandus viikingite ja inuittide vahel oli harv, sest nende asundusi eraldas suur vahe. Viikingite asundused p\xc3\xbcsisid 5 sajandit ja surid l\xc3\xb5puks v\xc3\xa4lja 15. sajandi keskel. Viimased kirjalikud andmed viikingitest Gr\xc3\xb6\xc3\xb6nimaal p\xc3\xa4rinevad Hvalsey kirikuraamatust aastast 1408, aga asula ise p\xc3\xbcsis n\xc3\xa4htavasti veel paark\xc3\xbcmmend aastat._NEWLINE_Umbkaudu 1500. aastast kuulus L\xc3\xb5una-Gr\xc3\xb6\xc3\xb6nimaa inuittide kultuuri m\xc3\xb5jusf\xc3\xa4\xc3\xa4ri. Inuitid ei rajanud eriti selliseid elamuid, millest j\xc3\xa4lgi s\xc3\xa4iliks. Muud esemeleiud on suhteliselt sagedased._NEWLINE_T\xc3\xa4nap\xc3\xa4evase Qaqortoqi asutas 1774 Julianeh\xc3\xa5bi nime all Taani-Norra kaupmees Anders Olsen (1718\xe2\x80\x9386), kes tegutses \xc3\x9cldise Kaubanduskompanii heaks. See kompanii haldas Gr\xc3\xb6\xc3\xb6nimaad alates 1749 ning oli rajanud juba 9 asulat, Julianeh\xc3\xa5b oli 10. ja viimane. Kuigi \xc3\x9cldine Kaubanduskompanii l\xc3\xa4ks samal 1774. aastal pankrotti, j\xc3\xa4id k\xc3\xb5ik need asulad peale \xc3\xbche p\xc3\xbcsima ja kindlustasid Gr\xc3\xb6\xc3\xb6nimaa kuulumise Taanile._NEWLINE_Asula sai nime Taani kuninganna Juliane Marie j\xc3\xa4rgi, kes oli Frederik V teine naine. Temast p\xc3\xb5lvnevad Christian VIII ja k\xc3\xb5ik hilisemad Taani kuningad._NEWLINE_Qaqortoqi vanim s\xc3\xa4ilinud hoone on aastast 1797 p\xc3\xa4rit endine sadamahoone. Selle projekteeris kuninglik taani arhitekt Kirkerup. Hoone on ehitatud mustadest t\xc3\xb5rvatud palkidest, pandi Taanis osaliselt kokku, toimetati laevaga Gr\xc3\xb6\xc3\xb6nimaale osadena ja siis pandi l\xc3\xb5plikult kokku._NEWLINE_Qaqortoqi muuseum asub kunagises linna sepa kaupluses, mis valmis 1804. See on ehitatud kollasest kivist._NEWLINE_1927 rajati Qaqortoqi Gr\xc3\xb6\xc3\xb6nimaa esimene purskkaev Mindebr\xc3\xb8nden, mis kujutab kaht vaala, kes oma hingamisavast vett purskavad. T\xc3\xa4nap\xc3\xa4evaks on Gr\xc3\xb6\xc3\xb6nimaa teine purskkaev rajatud Sisimiuti.\n_START_SECTION_\nQaqortoq t\xc3\xa4nap\xc3\xa4eval\n_START_PARAGRAPH_\nQaqortoq sai gr\xc3\xb6\xc3\xb6ni h\xc3\xbcljeste nahkadega kauplemise keskuseks. T\xc3\xa4nap\xc3\xa4evani asub linnas h\xc3\xbclgenahkade parkimist\xc3\xb6\xc3\xb6koda Great Greenland. 1972 keelustati USA-s kauplemine k\xc3\xb5igi mereimetajate ja nende saadustega, olenemata nende kaitseastmest, ning seega langes USA turg \xc3\xa4ra. Alates 1983, kui Euroopa Majandus\xc3\xbchendus samuti keelas h\xc3\xbclgenahkadega kauplemise, sai ettev\xc3\xb5te Taani riigilt igal aastal 25\xe2\x80\x9330 miljonit Taani krooni tegevustoetust. 5. mail 2009 keelas Euroopa Liit k\xc3\xb5ik h\xc3\xbclgetooted, j\xc3\xa4ttes erandi Gr\xc3\xb6\xc3\xb6nimaa inuittide k\xc3\xbctitud nahkadele. T\xc3\xa4nap\xc3\xa4eval on Great Greenlandi p\xc3\xb5hiline turg Euroopa Liit, eriti Taani._NEWLINE_Kuni 31. detsembrini 2008 oli linn Qaqortoqi valla keskus. Seej\xc3\xa4rel liideti Qaqortoqi vald loodes asuva Narsaqi valla ja Gr\xc3\xb6\xc3\xb6nimaa k\xc3\xb5ige l\xc3\xb5unapoolsema, Nanortaliki vallaga. Tekkis Kujalleqi vald keskusega Qaqortoqis._NEWLINE_Linnas on keskkool ja kaubanduskool._NEWLINE_Linnas asuvad kohaliku kunstniku Aka H\xc3\xb8eghi alustatud projekti "Kivi ja inimene" raames loodud P\xc3\xb5hjamaade kunstnike skulptuurid.\n_START_SECTION_\nTransport\n_START_PARAGRAPH_\nNii nagu teistel Gr\xc3\xb6\xc3\xb6nimaa asulatel, pole Qaqortoqilgi maismaa\xc3\xbchendust teiste asulatega. Linnas on autosid ja t\xc3\xa4navaid, kuid pole teid, mis viiksid teistesse asulatesse. Maasturitega saab siiski m\xc3\xb5nele poole s\xc3\xb5ita. Linnast p\xc3\xb5hja ja l\xc3\xa4\xc3\xa4nde viivad head matkarajad. Talvel kasutatakse laialdaselt lumesaane._NEWLINE_Qaqortoqis on sadam. Seda haldab Gr\xc3\xb6\xc3\xb6nimaa omavalitsusele kuuluv Royal Arctic Line, mille keskus on Nuukis. Sadamasse saavad siseneda kuni 15 m s\xc3\xbcvisega ja kuni 150 m pikad laevad. Sadam pakub sisenevatele laevadele lootse, aga mitte puksiire._NEWLINE_Linnas asub kopterite lennujaam, mis t\xc3\xb6\xc3\xb6tab aasta ringi. See \xc3\xbchendab linna l\xc3\xa4heduses asuva Narsarsuaqi lennujaama ning selle kaudu \xc3\xbclej\xc3\xa4\xc3\xa4nud Gr\xc3\xb6\xc3\xb6nimaa ja muu maailmaga. Arutatakse kava rajada ka Qaqortoqi lennujaam, kus v\xc3\xb5iksid maanduda lennukid. 1200-meetrine maandumisrada v\xc3\xb5imaldaks \xc3\xbchendust pidada Islandi ja Ida-Kanadaga, aga 1800-meetrine maandumisrada Mandri-Euroopaga. Maandumisraja asukohta pole veel otsustatud._NEWLINE_Qaqortoqis on Gr\xc3\xb6\xc3\xb6nimaad Islandiga \xc3\xbchendava sidekaabli Greenland Connect maabumiskoht.'